
Anatómia a virtuális valóságban

Bevezetés: Az anatómia ismerete megkerülhetetlenül a gyógyítás egyik alapjául szolgál. Megismerésére számos lehetőség adódik, a nyomtatott atlaszoktól a virtuális technikákig. A COVID-19 pandémia és annak következményei új oktatási metodika alkalmazását követelte meg az anatómia tantárgy oktatásában is, ezért célunk volt a hallgatók számára elérhető, az anatómiai struktúrákat élethűen bemutató online tartalom létrehozása. A fejlesztés során a PTE-ÁOK Anatómiai Intézet preparátumait fotogrammetriával, háromdimenzióban (3D) digitalizáltuk.
Módszerek: Az alkalmazott módszer során egy preparátumról a lehető legtöbb szögből fotókat készítettünk. A fényképek minőségét rontó csillogást, szórt fény és speciális szűrők alkalmazásával javítottuk, míg a modellek pozicionálását és stabilizálását egyedileg készített állvánnyal fixáltuk. Az elkészült képekből Reality Capture szoftver segítségével hoztuk létre a 3D modelleket, majd az utómunkákat Blender programban végeztük el. A fotózással párhuzamosan egy saját webalkalmazás fejlesztése is zajlott. A weboldal használatáról a másodéves magyar hallgatókkal, illetve az oktatókkal Google Forms kérdőívet töltettünk ki.
Eredmények: Ez idáig 30 virtuális modellt készítettünk, tájanatómiai régiókról és szervekről. A hallgatók (n=85) és oktatók (n=19) között végzett felmérés alapján kiderült, hogy a digitális anyagok fejlesztésére nagy az igény, az atlaszokhoz képest ezen modelleket a válaszadók 85%-a értékelte hasznosabbnak. A megkérdezettek közel 65%-a szerint a weboldal képes olyan felhasználói élményt nyújtani, mint a már ismert, hasonló tartalmak.
Diszkusszió: Eredményeink mutatják, hogy fontos az ilyenfajta digitális tartalmak készítése, melyre jó megoldás lehet az általunk is használt fotogrammetria. A hallgatói igényeknek megfelelve jövőbeni fejlesztéseink azt a célt szolgálják, hogy az alkalmazásra felkerülő tartalmakat a hallgatók egy játékos környezetben tudják elsajátítani és tudásukról egy aktuális, reális képet kaphassanak.



